En del av havna i Ramsey.
**Ramsey** (mansk *Rhumsaa*) er en by på nordsiden av øya Man. Det er den nest største byen på øya etter Douglas og har en befolkning på nær 7 309 (statistikk fra 2006, 7 322 i 2001). Ramsey har i dag Mans største havn med en prominent utstikker kalt for Queen's Pier og var tidligere den viktigste utgangspunktet for reiser til Skottland. 

Ramsey er den nordligste endestasjonen for Mans elektriske jernbane og er starten på banen for Manx Grand Prix og Isle of Man TT, de to årlige motorsykkeltevlingene. Terrengstien for turgåere kalt Millennium Way ender i overkant av en km fra sentrum i byen ved vegen A3 ved foten av Sky Hill. Det er en travel handelsgate i byen. Havnen er i daglig i full aktivitet og det finnes en strand for de som vil bade og sol seg. Ramsey er det mest solrike stedet på Man.

Byens myndigheter er Ramsey Town Commissioners, og Ramsey velger også to representanter til House of Keys.

Historie
--------

Minnesmerket for slaget ved Skakafjell, i ettertid kalt for Sky Hill, utenfor Ramsey.
Ramsey, som ligger i munningen av Mans lengste elv Selby, var selv en gang en øy, og holdt på å bli totalt ødelagt av sjøen i 1630, noe som var en stadig trussel i løpet av 1800-tallet. Den nordligste enden av Man består av et flatt land og det var her mange av øyas tidligste ankom øya. Nordboere, først som vikinger, siden som bosettere, synes også ha kommet til dette området først. Vikinghøvdingen Godred Crovan som hadde kjempet sammen med Harald Hardråde i slaget ved Stamford bru i 1066 kom med en hær til Man i 1069. Rundt tre km fra Ramsey i slaget ved Skakafjell ble et av Mans viktigste slag utkjempet. Med Godred Crovans seier kom et norrønt kongedømme på Man og som dannet og formet grunnlaget for Man som nasjon og mange av de tradisjoner og arv som fortsatt preger øya.

I motsetning til resten av Man er det ingen bygninger av større historisk betydning i Ramsey, med unntak av Ballure Church som har gravregistre tilbake til 1611. I år 1637 ble det nevnt at kirken var bortimot i ruiner, men har i årenes løp blitt gjentatte ganger restaurert.

Muligens kan Ramseys mangel på historiske bygninger skyldes at det har vært mange ødeleggelser grunn krig og invasjoner nettopp her. Godred Crovans sønn Olaf I Godredsson, «den gode prins», ble drept av en øks i Ramsey av sin nevø Ragnvald I Haraldsson i 1153. En annen norrøn-gælisk kriger, Somerled, gjorde en historisk landgang i Ramsey på midten av 1100-tallet, og et århundre senere, ulykkesåret 1313, gjorde Robert Bruce, Skottlands konge, landgang her på veg for å beleire av Castle Rushen. Ved å være den mest bekvemme havnen til England, Skottland, Irland, og Norge har Ramsey opplevd mange hærer som passerte på veg til et annet sted.

I Ramseys bibliotek er det en statue av Amanda Barton som framstiller Godred Crovan og hans sønn Olav som sitter og spiller sjakk.

«Kongelige Ramsey»
------------------

Ramseys jernbanestasjon, fotografert 1988.
Ramsey smykker seg med å bli kalt for «Royal Ramsey» grunnet besøk fra dronning Victoria og prins Albert i 1847, etterfulgt av besøk fra kong Edvard VII og dronning Alexandra i 1907.

Tårnet Albert Tower ble bygget for feire det kongelige besøk av prins Albert den 20. september 1847. Prins Albert hadde klavret helt toppen av åsen hvor han kunne beskue utsikten ut over byen Ramsey og omgivelsene. Åsen ble omdøpt til Albert Mount og året etter ble fundamentet til tårnet lagt ned. Tårnet er gjort av granitt og reiser seg 14 meter, og står som et landmerke, ikke bare for Ramsey, men også for Man som helhet.

Et landemerke i byen er Queen's Pier, en utstikker av jern som ble bygd i 1886. Den har vært stengt i mange år på grunn av sikkerhetssyn mens den tidligere tjente som gangveg. Dronning Victoria gikk i land her i 1847 da det på grunn av høye bølger gjorde det umulig å gå i land i hovedstaden Douglas. Mens dronningen lå sjøsyk ombord i den kongelige yacht var det prins Albert som dro på eventyr på land.

I 2007 ble det nedsatt et eget råd for utrede framtiden for Queen’s Pier, og publikum ble spurt ved hjelp av spørreskjema som ble sendt til 3 200 tilfeldige adresser, 1 800 i Ramsey og 1 400 til resten av øya. Man søkte en så bredt rekke av synspunkter som mulig, fra å gjøre ingenting til restaurering. Analysene av svarene pågår ennå.

Byens navn
----------

*Krøniken om kongene av Mann og Øyene* nevner byen eller den nordligste bosetningen for året 1250 som *Ramsa*, en *latin*sk forkrøpling av Ramsey. Navnet på byen er avledet fra norrønt «villøkselv». Navnet kommer antagelig fra at det vokser mye villøk i området.

Generelt er det et relativt mange stedsnavn av norrøn opprinnelse i jordbruksområdet Ramseys omgivelser. Ramsey ligger ved foten av fjellet Sky Hill ble kalt for *Scacafell* i *Krøniken om kongene av Mann og Øyene* i den latinske omtalen av Godred Crovans slag der i 1079, noe som viser at fjellets opprinnelige navn var *Skakafjell* og ble forvansket til Sky Hill da Man ble anglifisert i økende grad fra 1500-tallet og framover.

Aktiviteter
-----------

Byen har flere sportsklubber, blant annet Ramsey Rugby Club, Ramsey Football Club and Ramsey Youth Centre Football Club foruten også et hockeylag, et fotballag som spiller gælisk fotball, svømmelaget Ramsey Ravens og en golfklubb.

Severdigheter
-------------

I utkanten av Ramsey ligger Grove Rural Life Museum, også kjent som «The Gibbs of the Grove», som et museum som framstiller livet på landet på 1800-tallet i et typisk velstående landsens hus fra den tiden med dertil innbo og utstyr. Det finnes også sauer av den sjeldne manske rasen loaghtansau med fire horn.

Ikke langt fra Ramsey ligger Curraghs Wildlife Park langs vegen A3, halvveis mellom Kirk Michael and Ramsey.

Det er flere festivaler i Ramsey hvert år, blant annet Yn Chruinnaght, øyas internasjonale keltiske ukelange festival for musikk, dans, kunst og litteratur. Parken Morragh som ble skapt i 1881 etter at elven ble ledet bort består av et stor område som benyttes til konserter og festivaler.

Utdannelse
----------

Ramsey Grammar School, en mellomskole av typen gymnas har eksistert i Ramsey siden 1681. Den flyttet til Lezayre Road i 1933 og ble huset i en bygning som i dag utgjør østbygningen av dagens skole. I 1939 ble skolen rekvirert av det britiske luftvåpenet RAF for krigstjeneste og ble først gjenåpnet i 1946 med 460 elever. Skolen har i dag over 1000 elever og 140 lærere og personale. Skolen har tre bygninger. En tidligere elev ved skolen var George Isherwood (født 1889), en engelsk rugbyspiller, som gikk på skolen i 1901 før han flyttet over på Dulwich College i London.

Referanser
----------

1. ↑  «Out and about in Ramsey». Arkivert fra originalen 15. november 2012. Besøkt 2. januar 2010.
2. ↑  «Out and about in Ramsey». Arkivert fra originalen 15. november 2012. Besøkt 2. januar 2010.
3. ↑  Callow, Edward: *From King Orry to Queen Victoria*, 1899, kapittel V: «Battle of Clontarf-Antiquity of the kilt-Reigns of Godred Crovan and Olaf the Black», kilden her tar feil av årstallet og oppgir 1102, noe som kan skyldes feilkilde i digitaliseringen av teksten
4. ↑  Ramsey, Isle of Man Guide
5. ↑  Ramsey Daily Photo: Godred Crovan and his son King Olaf 1
6. ↑  Ramsey, Isle of Man Guide
7. ↑  «Grove House and Gardens». Arkivert fra originalen 11. mars 2016. Besøkt 2. januar 2010.
8. ↑  Curraghs Wildlife Park
9. ↑  Ramsey Grammar is a school of the future Arkivert 19. august 2010 hos Wayback Machine.

Eksterne lenker
---------------

* Information about Ramsey Arkivert 15. november 2012 hos Wayback Machine.
* Isle of Man Census Report 2006
* Albert Tower
* The Friends of Queen's Pier, Ramsey Arkivert 10. februar 2009 hos Wayback Machine.
* Ramsey Isle of Man
* IOM Govt Council of Ministers Working Group

| * v
* d
* r
Isle of Man |
| --- |
| Byer | Castletown **·** Douglas (hovedstad) **·** Peel **·** Ramsey | Mans flagg |
| Landsbyer | Andreas **·** Ballabeg **·** Ballasalla **·** Ballaugh **·** Ballure **·** Barregarrow **·** Braaid **·** Colby **·** Cregneash **·** Crosby **·** Dalby **·** Derbyhaven **·** Foxdale **·** Glen Maye **·** Glen Vine **·** Laxey **·** Newtown **·** Onchan **·** Port Soderick **·** Port St Mary **·** Port Erin **·** Ronague **·** St Johns **·** Strang **·** Sulby **·** Tromode **·** Union Mills |
| *Sheadings* | Ayre **·** Garff **·** Glenfaba **·** Michael **·** Middle **·** Rushen |
| *Parishes* | Andreas **·** Arbory **·** Ballaugh **·** Braddan **·** Bride **·** German **·** Jurby **·** Lezayre **·** Lonan **·** Malew **·** Marown **·** Maughold **·** Michael **·** Onchan **·** Patrick **·** Rushen **·** Santon |

|  |  |
| --- | --- |
| Oppslagsverk/autoritetsdata | Vision of Britain **·** VIAF **·** LCCN **·** GeoNames **·** BBC Things
 |